A NETFLIX DOKUMENTUMFILM-SOROZATA
A dél-afrikai bozótosban egyedül töltött két éjszaka után…
a kis oroszlánkölykök végre újra együtt lehetnek anyjukkal.
De húguk, Kaya még mindig nincs meg.
A fivéreinél elővigyázatosabb
okos kis oroszlánkölyök elbújt,
hogy kivárja, amíg biztonságossá válik a terep.
Sajnos nem sokáig tarthat ez a gyengéd pillanat.
A környéken terjengő erős leopárdszag miatt
a családnak tovább kell állnia.
Ezen múlhat az életük.
A vadonban született kicsinyeknek gyakran kell útra kelniük.
MINDIG ÚTON
Táplálékot kell találniuk,
biztos menedéket,
vagy otthont kell váltaniuk.
DÉL-AFRIKA MPUMALANGA
Kaya és fivérei egy új barlang felé tartanak.
Minden egyes új rejtekhely biztonságot jelent az ellenségek elől.
De fényes nappal veszélyes útra kelni.
Anyjukhoz közel kell maradniuk.
Eddigi világuk egy kis sziklakiszögellésre korlátozódott.
Most ízelítőt kaphatnak abból, hogyan néz ki afrikai otthonuk.
Kaya most először szemlélheti meg a Mala Mala falka területét.
És a szomszédokat.
De ez a gyöngytyúk nem örül a Kayával való találkozásnak.
A kis oroszlánkölyök még nem érti, hogy ő Afrika csúcsragadozója,
és mindenki fél tőlük.
Hosszú volt a séta.
És legkisebb lévén…
Kaya elfáradt és éhes.
Lemaradozik.
Csak egy megoldás maradt.
Nehéz a kölykökkel vándorló egyedülálló anya élete.
A füves pusztán hirtelen
ismerős hangot hallanak.
A kölykök meglapulnak.
Minden idegen oroszlán veszélyt jelent.
De ő családtag.
Az anyjuk húga.
A nőstény oroszlánok alkotják a falka szívét és lelkét.
Életre szóló kötelék köti össze őket, és megosztják a gyereknevelés feladatait.
Már a nagynénjükkel való első találkozásnál
egyértelmű a kötődés.
Segítséget kaptak az új barlang elfoglalásához.
A Sand-folyó partjának közelében található.
A területük közepén 24 kilométer hosszan elnyúló folyó
jelenti a Mala Mala falka számára az éltető erőt.
Értékes vize mágnesként vonzza az oroszlánok prédaállatait.
Az anya napok óta nem tudott zsákmányt ejteni.
De most a húga segítségével
talán több sikere lesz.
Ha nem jut táplálékhoz, a kicsik éhen fognak pusztulni.
Miután a kicsiket elrejtik a bozótban,
életbevágóan fontos vadászatra indulnak.
Az újszülöttek általában még túl gyengék ahhoz, hogy rögtön útra keljenek.
De egyes kicsinyeknek már születésük pillanatában útra kell kelniük.
Közép-Amerika trópusi tengerpartja.
Több ezernyi tengeri élőlény számára itt kezdődik az út.
Ezek itt olajzöld fattyúteknősök.
Tojásrakásra váró anyateknősök.
Egy egész óceánt átúsztak, hogy ide jöjjenek.
Arra a partra, ahol ők is kikeltek.
Minden évben visszatérnek ide fészkelni.
Hogy lerakják a tengeri teknősök következő generációját.
Ez a jelenség az arribada, vagyis az érkezés.
Néhány nap leforgása alatt
tojások millióit ássák itt el.
Ez a nőstény az utolsók között érkezett.
A part tetejére tart a dagály vonala fölé,
ahol a 100 tojásból álló fészekaljat már nem érik el a hullámok.
Miután betakarta picinyeit,
ideje visszaindulnia.
De ténykedése nem maradt észrevétlen.
Egy vadász portyázik a homokon.
Egy jaguár.
Mivel erdős élettere egyre zsugorodik,
kénytelen távolabbi vadászmezőket keresni.
Felfedezte, hogy a parton is találni táplálékot.
Ha az anya eléri a hullámokat,
megmenekül.
Azzal, hogy idejött,
a legnagyobb áldozatot hozta, amelyet egy anya hozhat
az utódaiért, akikkel sosem fog találkozni.
De néhány hét múlva…
története folytatódik.
BORNEÓ NYUGAT-KALIMANTAN
Az útra kelés nem mindig foglal magában hosszú utazást.
Néha csak a függetlenség felé tartó első pár bizonytalan lépést jelenti.
Ez itt Indonézia sűrű trópusi dzsungele.
A lombkorona 20 méteres magasságában egy orangután jelenik meg.
Egy anya apró kölykével.
Kevés állatnál alakul ki szorosabb kötődés.
Mina, a lánya csupán pár hónapos.
Születése óta az anyján lóg.
Az ő testét használja mászókának…
rajta eszik…
és alszik.
De most Mina olyan korba ért, amikor több szabadságra vágyik.
Végtére is annyi felfedeznivaló van a dzsungelben!
Állatok és növények végtelen sokasága.
De melyik fára biztonságos felmászni?
Mit lehet megenni?
És hol található?
Ezért fogja élete első hét évének minden percét
anyjával tölteni.
Ennyi időbe telik, mire megszerez minden tudást és bölcsességet.
De Minának problémája akadt.
Anyja első kölyke újszülöttkorában hirtelen meghalt.
Úgy tűnik, ez az élmény anyját aggódóvá tette.
Mina minden eltávolodási kísérletét
megakadályozza.
Nem engedi elmászkálni.
Vagy kísérletezni.
Még szívfájdítóan közeli dolgokkal sem.
Ez a túlféltés visszatartja Minát.
De ez a kölyök lázadó fajta.
Kétségbeesetten szabadulni próbál, és kezdi áthágni a határokat.
Állandó ficánkolása kimeríti az anyját.
Nincs megállás.
És persze vannak hátrányai, ha egy anya ilyen rövid pórázon tartja a gyerekét.
Anya végre megértette az üzenetet.
Kis győzelem Minának.
Még messze a teljes szabadság.
De ez mérföldkő az anyjának.
Azzal, hogy Mina megtehette első lépéseit…
rájött, hogy egy jó anya attól is jó,
hogy elengedi a szeretteit.
Meleg, felhőtlen éjszaka Costa Ricában.
És új élet mozgolódik.
Az éjszaka leple alatt
aprócska olajzöld fattyúteknősök másznak ki betemetett fészkeikből.
Ezeket a frissen kikelt teknősfiókákat az ösztön vezérli
a fényes horizont felé, hogy elérjék a tengert.
Csupán 20 méternyi homokon kell átkelniük.
De egy ötcentis apróságnak
ez igazi maraton.
Ahogy ezrek bukkannak fel…
világossá válik a kikelés egyidejűsége.
Sokan várták már ezt az éjféli útra kelést.
Ragadozók érkeztek, hogy lakomázhassanak.
Még egy ősi ellenség is felbukkan.
Sok ezren odavesznek,
miután egyesével levadásszák őket.
De néhányan túlélik a próbatételt,
és elérik a biztonságot nyújtó tengert.
A dagály vonala fölött
felbukkannak az utolsók is.
A teknősfiókák kiássák magukat néhai anyjuk fészkéből.
Ez a kis nőstény
meglátja élete első hajnalát.
De fényes nappal a legkockázatosabb megtenni ezt az utat.
Nincs, aki vezesse,
de a bátor kis teknősfióka megindul.
Az egymásba gabalyodott gyökerek hegyvonulatnak tűnhetnek
egy ilyen apróságnak.
Testvérei átverekszik magukat.
Hátára fordulva
tökéletes célpont.
De még nem adta fel.
Nyílegyenes sprint.
De a nyílt terepen
nincs hova elbújni.
Hollókeselyűk pásztázzák a homokot.
És odaföntről
fregattmadarak csapnak le fáradhatatlanul.
Ezen a parton…
száz meg száz módon lehet odaveszni.
Mindjárt eléri a hullámok vonalát.
Innentől
minden a szerencsén múlik.
Ott kezdődne el az élete…
ahol anyja útja véget ért?
Miután elérte az óceánt,
ez a kis teknős a következő 15 évet a tengerben fogja tölteni,
mielőtt visszatérne
ugyanerre a partra, hogy letegye a saját tojásait,
és továbbadja anyja örökségét.
Új nap, új izgalmak Dél-Afrikában.
Anyjuk ízletes finomságot tartogat Kayának és fivéreinek.
Az éjszaka során húgával végre zsákmányt ejtettek.
A kölykök életükben először megkóstolhatják a hús ízét.
De hogy odajussanak, át kell kelniük a Sand-folyón.
Mint a legtöbb macska,
Kaya is fél a víztől.
A zavarosságától.
A mélyén rejtőző furcsa lényektől.
A kis Kaya számára nem biztonságos úszni.
Bátyjainak viszont egyedül kell boldogulniuk.
A kölykök nagynénje vigyázott eddig a zsákmányra,
várva érkezésüket.
A fivérek közelítik meg először.
Még sosem ettek szilárd táplálékot.
Hamar nekilátnak,
miközben Kaya rá jellemző módon gyanakodva figyel.
De van valami ellenállhatatlan ebben az illatban.
Ez a friss, fehérjében gazdag hús
jó kiegészítés anyja teje mellé.
De látogatók érkeznek.
Csuklyás keselyűk.
Ezek a dögevők mindig készek egy kis evésre.
A felnőttek tudják, hogy ez nagyon rossz hír.
Mert ahol egy keselyű van…
ott hamarosan egy tucatnyi lesz.
A köröző keselyűk látványa pedig jelzi a többi ragadozónak a zsákmányt.
És a Mala Mala falka
épp a közelben portyázik.
Az anya nem tudja, hogyan fognak reagálni a kölykökre.
De csak a tetem érdekli őket.
A falka megjelenésével
nem is lehetnének rosszabbak a körülmények
a kölykök bemutatására a családnak.
Halálos lehet, ha a védtelen kicsi egy oroszlán és a táplálék közé keveredik.
A felfordulásban…
anyjuk elveszti a nehezen megszerzett zsákmányt.
De a legrosszabb,
hogy miközben elmenekülnek,
szem elől veszíti kölykeit.
A feliratot fordította: Lipták-Pikó Judit